정조 24년
庚申三月十五日辰時上詣景慕宮展拜入侍時行都承旨李集斗行左承旨曺允大行右承旨李基讓右副承旨曺錫中記事官洪奭周假注書呂東植記注官承膺祚記事官李存秀檢校直提學徐龍輔李晩秀檢校直閣徐榮輔金近淳以次侍立訖上具翼善冠衮龍袍乘輿出宣化門藥房都提調李時秀進奏曰侵早動駕聖體若何上曰一樣矣時秀曰惠慶宮氣候益臻差復乎上曰姑未完合矣仍由建陽門銅龍門景化門集禮門出弘化門入逌瞻門命宮司入侍賤臣承命出傳本宮令林性運具悌元朴宗慶進前敎曰植木今方始役爾等須善爲看檢而路邊被莎亦須另意爲之也仍由日瞻門至降輿所降輿入神門詣版位行再拜禮訖仍詣廟內奉審訖入齋室敎曰次對則先爲詣閤而右副承旨與宮司入侍仍乘輿出齋殿門巡審宮苑錫中與性運悌元宗慶從敎曰樹木之新植者多諸臣行步之際須勿致傷也上遍巡植木諸處還御齋殿錫中等退出少頃命次對入侍錫中與領議政李秉模左議政沈煥之右議政李時秀行左參贊金文淳行刑曹判書李祖源行知敦寧府事李秉鼎戶曹判書李在學兵曹判書趙鎭寬吏曹判書徐龍輔禮曹判書李晩秀刑曹判書申大顯行護軍李得濟行護軍申大謙行護軍李漢豐禮曹參判李書九校理李之聃以次進伏訖秉模等曰侵早勞動聖體若何上曰一樣矣近日之雨初則可謂時雨而末乃太過反爲悶然矣寒食獻官多致阻水昨聞永陵獻官言則僅僅入達於行事之前云而因請此後則以前期受香爲定式矣先朝以光陵長陵受香之時多致阻水之故以前期一日受香定式今於永陵亦欲用此例而恭陵順陵亦當一體擧行而亦難每每如此此後於受香臨時若値始雨之時則稟旨闊狹似爲好矣今番之時果能無害於春牟否秉模曰別無所妨云矣上曰光陵獻官今方登筵果聞沿路農人之言否書九曰未能詳知而春牟今始生芽似無大段爲害之端矣秉模曰王大妃殿氣候若何上曰一樣矣秉模曰惠慶宮氣候益向夬復乎上曰膿氣則雖已夬祛而完合姑遠矣仍命書榻敎曰惠慶宮進服蔘苓白朮散五貼依前方製入仍敎曰近日蔘品甚劣極爲可悶矣時秀曰臣亦與提擧每爲議到而未得好道理矣上曰關東蔘品甚劣難用於湯劑前提調何爲捧之耶文淳曰臣亦屢次退却屢次往復而不得已捧之矣秉鼎曰關東蔘品甚劣而羅蔘則尤有甚焉徒損經費而無一可用矣上曰關東蔘政之如是亦緣監司之太柔而然歟道伯治績雖不必係於此等事此亦足觀威令之行不行矣自今番預爲嚴飭俾有來頭之效也時秀曰今日是診筵日次醫官使之入診乎上曰置之上曰陵幸今旣擇吉而以予筋力登降之際不知何以經過矣時秀曰各陵陵上若皆爲奉審則聖體之勞動誠萬萬悶然矣上曰予雖不敢稱老而昨春以後則筋力漸益衰憊今年則尤甚鬚髮亦隨以漸白昔在先朝寶齡望八之時猶書細字八旬試眼四字至入於摸刻矣予則眼力漸不如前只恃眼鏡而眼鏡旣非古禮則着此臨朝有礙瞻視故今後親政亦難强力是亦悶然矣予自十歲以前坐則必跪故袴之當膝處每每先穿亦不以爲難矣今則久坐亦漸難雖緣工夫之未至而精力之漸憊亦可見矣民務之久未酬應一念憧憧故日前持公事入侍也亦以近於倦逸爲敎矣此際賓對不可不爲之而宮內植木自再昨始役故今日來此親審還內後有難更爲酬應故仍於齋室召見卿等此亦近於取便矣卿等旣在三公之位領相尤鍊於廟務另須董率具僚各盡職事使百官有司之擧行無一毫未盡之事而更貽自上酬應之勞則予之精力雖如此而民國之事可以無憂矣仍敎曰留都大臣領左相中當爲之而欲問於卿等而下敎故昨日承宣之入稟也以明日更稟爲答矣領相能不難於隨駕乎秉模曰陪扈之列何敢言勞乎且臣出疆在近隨駕之列陪祭之班竊欲少伸微忱矣上曰行當出疆今又隨駕則亦不無偏勞之歎而左相則今番亦欲爲隨駕乎煥之曰臣則姑無疾病可以隨駕矣上曰左相筋力甚好故每欲隨駕當以領相爲留都矣左相筋力之如是蓋以咬得菜根之效也予亦於幼時進飯甚少而朝夕所食只是蘿葍至於油膩之物至今不能多進亦必有效而猶未免筋力之漸衰甚可異也上曰次對爲之臺諫何不入來乎錫中曰近日諸臺多有行公者而俱不入來執義朴瑞源昨旣詣臺而今日則亦爲不進事甚未安推考何如上曰推考置之更須嚴飭也上曰掌令宋文述疏卿等果見之乎湖南右沿俵結事旣是昨年之所憧憧關念者而臺臣新從下土必知事實且其疏中旣曰雖晩猶可及云則合有詳覈善處之道故昨令政院有所書問於大臣而聞其所答則卿之意見儘好矣秉模曰方欲行會該道使之査實而旣是已行之事則雖晩猶可及云者恐未必然矣上曰其疏下款旣關民隱故雖已賜批而上款言渠之殿最居下事而有曰中此爲賊報讎之毒手云云被劾反駁猶爲不可況以守令居下於道臣之手而有此反詈者豈不萬萬駭然乎殿最非監司之殿最卽以朝廷之命操黜陟之柄則爲守令者豈敢如是其疏若隱暎說去則初不必抉摘而似此句語前所未聞名之曰臺疏所言亦民事則其號甚大予之一念憧憧惟在於民事凡以民事爲言者無論大小緊歇不敢一毫放過故昨亦屢回商量不得不賜批而其在國綱亦不可仍置故欲問於卿等而處之矣秉模曰原疏句語未及詳見而事體所在萬萬駭然矣煥之曰鄕曲之人全昧事體致有此等之疏誠極駭然矣上曰原疏旣如是故批旨中只擧守令而道臣則初無責敎之提及矣雖使道臣査實道臣亦豈不自引乎卿等旣未詳見原疏筵退後卽爲取見以爲論勘之地也宋文述旣於今番赦典蕩滌下考有此臺職之除而向來陳疏之臺臣李東埴亦然矣東埴日前之疏取見其要語之錄置者則時政官箴亦間有言及者而頗多雜語渠旣偏被朝廷之薰沐則何不以當言之事有懷必陳而乃爲此等疏乎敎秉模曰何時當爲會同而亦於何間離發乎秉模曰書狀未差故會同姑未爲之拜表日字則當待該曹之擇吉而發行則似在閏四月間矣上曰回還上使何不入來時秀曰本職判敦寧旣未出肅故不爲入來云矣上曰本職何不出肅云耶秉鼎曰臣方待罪敦銜而與判堂有私嫌故其言則雖未得聞似於敦府有自來私義之難居者云矣上曰旣與卿有私嫌云爾則得非以此撕捱而然乎秉鼎曰雖不相與接談而常於銓望互相注擬似不相避於官爵而亦未得詳知矣秉模曰本宮植木之役方有擧行而提調金載瓚聞有實故今姑許遞何如上曰依爲之宮底至于梨峴以北設統作戶之本意爲本宮使役兼欲除坊民應役之弊也統戶之契與植木修掃等節壯勇提調皆主掌檢飭本宮提調作爲應爲之窠而例兼則事面似如何提擧首擬曾經前望中備擬事定式分付可也出擧條仍命書榻敎曰本宮提調金載瓚許遞今日政差出又命書榻敎曰政官牌招開政上曰應資老人修啓道各異例而海伯狀本之屢次上來者似緣隨邑隨報之致而未及上來者今爲幾邑乎龍輔曰海西則非但隨邑隨報一邑之中亦有屢次修啓者尙未知其餘邑之爲幾何矣上曰修啓之如是頻數有關事體豈不可駭乎非但此事前後狀啓之不善擧行者非止一再海伯事誠爲悶然矣六臣後裔之上京從宦者只有此道伯一人故朝家之視之旣自別而適入於該道伯末擬其首副二望又是新經道伯之人故特爲點下矣雖未知其治績之如何而擧行之節何乃如是因其修啓之頻數致有逐日開政之擧亦豈不屑越乎煥之曰今因特敎諸道應資老人修啓有關恩典事當通一道一齊搜訪同時登聞而諸道之分邑馳啓雖或諉之甲寅已例至於海西則一邑之中又分遠近村坊續續登聞以致兩銓之逐日開政事甚屑瀆且聞營舍修建後餘材頗多云當此松政極艱朝飭申嚴之時當初不能精約磨鍊已欠商量而株數旣多則船運陸輸之際民弊可知以此以彼道臣事極爲駭然黃海監司朴基正施以譴罷之典諸道應資人修啓自今爲始待列邑所報之齊到一時修啓事另加申飭雖以僉樞可合人言之尤係異恩除非閥閱士族不宜濫竽而諸道所報不免淆雜云此後則各別抄擇無或如前屑越之意一體嚴飭何如上曰領相之意何如秉模曰此時迎送雖可悶營造木物之不能精約致有民弊之及聞者恐難寬恕矣上曰依爲之他事且置之苟有一分畏朝廷之心前此嚴飭之下焉敢以營造木物等事爲弊及聞乎若此則邑倅鎭將從而虐民可知海西之民一困於數遞再困於勅行又以如許之事受苦者豈不切矜悶乎到今迎送之弊有不可顧不可罷職而止仍令該府拿問嚴勘課農伊始其代今日政差出仍令一兩日內辭朝可也出擧條上曰有民事之可以稟處者乎秉模曰臣之重叨匪據非敢以見職自居也適當慶禮之時歡欣之忱居先辭巽之義反後冒昧承膺今已數朔而此時廟謨豈如臣愚鹵者所可擔當乎今則慶禮旣已順成微忱亦可粗伸而出疆之期又在不遠重任之許久瘝曠尤切悚悶本兼諸任竝蒙遞解是臣區區之望也上曰廟謨之擔當捨卿伊誰以卿諳鍊在於廟堂故雖以予之近日精力稍得以弛慮矣使行則不過暫時往還在卿亦足爲疏暢何必以此辭巽乎秉模曰前以濟州儲穀事筵稟行會矣連接前牧使曺命楫狀本及報本司辭緣則以精實穀萬石儲留別建庫舍俾無瘴濕浮傷之弊云此而遵守則設有來頭被歉之時陸穀未及入去之前自可以留穀先爲接濟可無顚連之患其有關於一島民命誠大矣第聞島民不知本意謂以惟此萬石穀旣儲島中則雖値災年廟堂必不以陸穀更爲區劃吾屬休戚係於此穀之儲不儲衆口胥動必欲毁壞官長又從以姑息漸致穀品之麤荒云儲以麤穀雖多何補哉朝家之軫念島民倍於陸民凡遇災荒竭沿邑之穀而如救水火則豈有但恃島穀不劃陸穀之理乎恒儲萬石之策專出於近懲甲寅以爲首尾不絶島陸相續之地也若使島民明知此意則浮言自息庫儲可完以此關飭該牧詳細曉諭一依初年設施必以精實穀捧留庫舍亦令這這修補如是之後若或一任麤荒不謹典守致有陸穀入送之歲民先溝壑未及待哺之弊則該牧使論以重典以謝一島民命之意各別嚴飭何如上曰依爲之出擧條秉模曰馬祖祭今月內當設行而頃有退行之下敎故姑未設行矣上曰馬祖祭當以剛日設行何日爲吉乎晩秀曰二十八日爲吉矣上曰馬祖卽天駟房星之神其在祀典當各別致誠矣上曰月蝕齋戒當以何日用之乎晩秀曰月蝕則旣在十七日子時而明復之後例不用齋日十六日則亦非當日故皆不得以齋日磨鍊矣上曰救蝕齋戒何可不爲磨鍊乎更考前例爲之也晩秀曰初虧乃是十六日夜子時也以十六日用齋恐好矣上曰如是爲之也上曰卄一日雖値動駕而文武科則當如例設行矣武所擧子單子兵判幾何捧之而果爲夥然乎鎭寬曰姑未盡捧而似當甚多矣上曰若甚多則臨時更稟以爲三所設行之地好矣鎭寬曰適値動駕武將中當入試望者皆是隨駕留都之人雖以二所設行試官排擬甚難矣上曰無論隨駕與留都竝爲勿拘擬入也至於文所則爲念應辦之弊有難以三所設行矣秉鼎曰鄕儒之上來亦甚夥然文所亦難以二所設行矣煥之曰雖不分三所而一所通中樞府二所通明倫堂則可無窄狹之慮矣上曰科場若能嚴飭則自當無雜亂之弊泮堂今旣登筵須各別擧行使儒生輩預知科場之申嚴也仍命書榻敎曰在外同成均許遞煥之曰庭試在近赴擧者甚多而近來科場飭禁未免漸弛且聞儒生輩認以慶科則當有闊狹隨從寫手將有惟意率入之慮若不預先嚴飭則不但科法之蕩然恐値出入時雜遝之患分付四館及禁亂所一依科場節目申嚴知委俾勿犯科之地何如上曰依爲之不可以慶科一任其雜亂各別嚴飭俾有實效可也出擧條時秀曰日前藥院提調以兩南草材之復舊封進事筵稟蒙允而當初減半蓋爲民弊臣意則依前減捧似好故俄與提調有所商議原擧條置之勿爲行會似好矣上曰依所奏爲之也秉鼎曰今番行幸時江心水當依例待令矣上曰置之秉鼎曰臣以王大妃殿湯劑監煎當爲先退矣仍先退命大臣就座在學曰稅穀裝發本有定限每年事目亦自申嚴而近來外邑多有違式愆期之患官吏舞弄小民受弊雖以昨年湖西諸邑現發者見之可以推知矣前秋穡事旣得均登目下稅穀想已準捧而守令或未檢察監色恣意幻弄則此等之弊難保其必無今年則初運再運一遵定式如有過限處則自監營卽爲狀聞論勘至於護送一節前後朝令旣嚴且勤爲長吏者孰敢放心而凡事稍久則易致漸弛更令沿邑另加警愓立栍指路等節無或疎忽俾有實效事申飭於諸道道臣何如上曰依爲之出擧條仍敎曰指路護送之節各別申飭也鎭寬曰本曹隨駕官單子當爲磨鍊而各年陵幸時前例不同當依何年例磨鍊乎上曰與吏判相議爲之也仍命書榻敎曰吏兵曹隨駕官單子當爲啓下吏曹未肅拜參判許遞前望單子入之仍敎曰七陵陵官及諸執事中蔭官人皆不得觀科諸執事則須以不入科場之人塡差也鎭寬曰臣於日前因開政入來坐於政院矣禁軍別將崔東岳適又入來有大段駭擧其在事體不可無警矣上曰駭擧果何事也鎭寬曰臣適因文簿之看閱暫離坐席而東岳坐於臣之所坐方席甚爲可駭故臣果屢次目攝而終不起動固臣見侮之致而渠豈敢如是駭妄乎前此亦有禁軍別將決棍之例此亦決棍懲勵宜矣上曰然則當汰去乎鎭寬曰汰去則適中其願當棍治而更加操加矣上曰從好爲之也大顯曰長陵植木自臣營送都廳看檢擧行而今已盡爲之矣上曰秋後更考勤慢以爲稟達之地也仍命退諸臣以次退出